
PROŠTENJARSKA CRKVA MAJKE BOŽJE KORUŠKE 
U KRIŽEVCIMA 


KREŠIMIR ŽINIĆ 
upr. Župe BDM Žalosne i 
Sv. Marka Križevčanina u Križevcima 


Sadašnja Župa Blažene Djevice Marije Žalosne i Sv. Marka Križevčanina u Križevcima sa 
župnom crkvom Majke Božje Koruške proglašena je dekretom zagrebačkog nadbiskupa Josipa kar- 
dinala Bozanića 2004. g., na svetkovinu sv. Josipa. U dekretu, između ostalog, stoji: “Da bi se 
za vjernike zapadnog područja župe sv. Ane u Križevcima osigurala redovita i trajna župna 
pastoralna služba, nakon što sam razmotrio mišljenja i prijedloge svećenika Križevačkog dekanata 
i posavjetovao se s Prezbiterskim vijećem Nadbiskupije zagrebačke, ovime, prema kanonskim 
odredbama (kan. 515, $ 2 ZKP), s danom 19. ožujka 2004. godine, osnivam ŽUPU B. D. MARIJE 
ŽALOSNE I SV. MARKA KRIŽEVČANINA. ...Župa će kao prvog zaštitnika slaviti BDM Žalosnu, 
a kao drugog sv. Marka Križevčanina. Kao župna crkva služit će proštenjarska crkva BDM 
Žalosne. Nova župa BDM Žalosne i sv. Marka Križevčanina neka bude na slavu Božju, na čast 
Marije, Majke Crkve, na duhovnu dobrobit župljana i na pomoć njihovu cjelovitom duhovnom i 
materijalnom razvoju. 

Tako je naslonjen, na milostima blistajuću, Majku Božju Korušku, započeo život nove župe. 


1. PROŠTENJARSKA CRKVA 
MAJKE BOŽJE KORUŠKE 


Svakom prolazniku, na ulazu sa zapadne 
strane grada Križevaca, upada u oči prekrasna 
barokna proštenjarska crkva Majke Božje Koruške 
sa zvonikom i kupolom. “CrkvaMajke Božje 
Koruške jedinstveni je primjer centralne građevine 
S trolisnim svetištem, tlocrtno križnog oblika. 
Središnji prostor, u kojem je smješten kip, nat- 
kriven je širokom kupolom iznad koje je moćna 
lanterna završena lukovicom. Centralni prostor 
osvijetljen je kroz prozore u kapelama, a u gornjoj 
razini kroz polukružno zaključene prozore pod 
svodom kupole, u koju su usiječene susvodnice.! 
Na plastično ukrašenom pročelju dominira kip 
Bezgrešne Djevice Marije iz 1718. g. smješten u 
niši, a oko kipa u pravilnom su razmaku na is- 
taknutim konzolama smješteni kipovi četiri an- 
đela. Jedan od anđela drži u u rukama štit s grbom 


grada Križevaca, dok je na štitu anđela nasuprot, 
zapis o posveti novog zvonika iz 1872. godine.“ 


No, priča o povijesti ove crkve započela je 
nešto ranije, u drugoj polovici 17. stoljeća. 


1.a. Kip Gospe Žalosne 


Samoj crkvi prethodio je kip Gospe Žalosne 
koja u svojem naručju drži svog Sina, netom 
skinutog s križa. Ovom kulturnom djelu pripisuje 
se epitet najstarijeg javnog kamenog spomenika u 
Križevcima, a izradio ga je 1674. varaždinski 
kipar Ivan Jakov Altenbach po nalogu Marije 
Juhrin (Jurčin), supruge potkapetana tvrđave 
Nikole Makara. 


Kip Gospe Žalosne ima iza sebe bogatu po- 
vijest protkanu čudesima, a i legendama. Povijesti 
je poznato da se ubrzo nakon donatoričine smrti 
kip srušio i nitko nije posebno mario zbog toga, 


1. Benger, Nikola, Kraljica mučenika, Matica hrvatska ,Ogranak Križevci, Križevci 1996., str. 84-85 
2 Usp. Umjetnička topografija Hrvatske, Križevci grad i okolica, Institut za povijest umjetnosti, Sveučilišta u Zagrebu, Zagreb 1993., str. 159 


168 


KREŠIMIR ŽINIĆ * PROŠTENJARSKA CRKVA MAJKE BOŽJE KORUŠKE U KRIŽEVCIMA 
Cris, god. VIII, br. 1/2006., str. 168-172 








SV. PIKE is4 KOREŠKA 





FALE IZGEAGV/JE 
1:300 





1725, - Svetište 1730. - sakništija 








sve dok se za to nije pobrinula Providnost. Na- 
ime, Križevčanin Martin Hundrić u snu je imao 
viđenje. Vidio se kako je zapao u glib vode iz 
koje se svojim snagama nije mogao izvući. I dok 
se tako nalazio u smrtnoj pogibli, ukazao mu se 
kip Gospe koji mu je obećao izbavljenje, ako ga 
vrati iz zaborava i dade mu prijašnji sjaj. Čim je 
potvrdno odgovorio, kip mu pruži ruku i izvuče 
ga iz vode. Već sljedećeg dana Martin se s još 
nekolicinom sumještana spremio na put da našim 
vojnicima, u to vrijeme vodile su se borbe s 
Turcima, proda vino. Na putu, Martin upadne 
među Turke. Pratnja se umah razbježala, a Mar- 
tin je ostao sam uz svoja kola s jednim ranje- 
nikom. Izrekavši zavjet s pouzdanjem u Gospu, 
uspio se othrvati razbojnicima. Na povratku je 
imao samo jednu misao - izvršiti zavjet. Uz 
troškovnu pripomoć Mije Berkovića, onog što je 
ostao uz njega ranjen, podigao je i natkrio kip 
njegove Pomoćnice u nevolji. 


Kip nije zadugo ostao na mjestu. Pod udari- 
ma jakog vjetra ponovno se srušio, a podigao ga 
je Marko Lončarić. Marku Lončariću se, naime, u 
vrlo teškoj bolesti u snu prikazao srušeni kip i 
obećao mu ozdravljenje, ako se pobrine da se kip 
opet podigne. Marko se ubrzo oporavio, mimo 
očekivanja sviju, i zajedno s još šestoricom bez 
muke podigao i učvrstio kip i stup te ga natkrio 
krovom. 


1.b. Poklonac i crkva Majke Božje Koruške 


Kako se kult čudotvornog kipa širio, kri- 
ževački župnik Juraj Janković podigao je ovdje 
1702. manju kapelicu. Toj prvotnoj kapelici su 
1715. g. dodani_ novi zidovi koji su činili lađu 
crkve, a stari su zidovi poslužili kao svetište. U 
lađu su ušla dva prekrasna oltara: Presvetog Troj- 
stva i Svetih triju kraljeva koji su kasnije smje- 
šteni u lijevu i desnu apsidu kao bočni oltari. 
Križevački župnik Lovro Starčić darovima vjer- 
nika dao je 1725. g. izvesti nove apsidalne do- 
gradnje, kružno oblikovane, a iznad samog kipa 
uzdiže se visoko uzdignuta kupola urešena li- 
menim krovom. Čim je crkva bila dovršena, ku- 
pola i kalote nad apsidama oslikane su al fresco 
zidnim slikama 1726. godine. Također su do- 
građeni zidovi s lijeve strane lađe, tako da je taj 
prostor služio kao sakristija. 


Sve ovo napisano, potanko je razložio Kri- 
ževčanin, pavlinski povjesničar Nikola Benger u 
svom djelu “Kraljica mučenika, nebrojenim milo- 
stima blistajuća Bogomajka Žalosna Marija" gdje 
se donose podaci o nastanku, napredovanju i 
čudesima čudotvornog kipa Blažene Djevice Ža- 
losne podignutog u Križevcima na rijeci Koruš- 
koj. Ova knjižica objavljena je 1730. u Czesto- 
chowi (Čestohova) u Poljskoj, a reizdanje je 
objavila 1996. Matica hrvatska, Ogranak Križevci. 


Potrebno je spomenuti, a što ne donosi N. 
Benger u svom djelu jer je nastalo tek kasnije, da 
je 1872.-1873. dograđen zvonik s jarmom u koji 
je ugrađeno pjevalište. Tako dobivamo jedan 
povijesni presjek nastanka i razvoja naše crkve 
Majke Božje Koruške. Povjesničari ističu da je 
dogradnjom zvonika narušena osnovna ideja sim- 
boličke arhitekture s dominantom u križištu gdje 
je smješten kip. 

2. ŽUPA BLAŽENE DJEVICE MARIJE 
ŽALOSNE | SV. MARKA KRIŽEVČANINA 


2.a. Povijesni presjek Župe u Križevcima 


U Križevcima je od najstarijih vremena dje- 
lovala samo jedna župa. Župnom crkvom je naj- 
prije bila ona Sv. Križa, najstarija crkva u gradu 
sa sedam zvonika. Po svoj prilici, u toj je crkvi 
sakramente primio naš najpoznatiji sugrađanin i 
svetac mučenik Marko Krizin Križevčanin. Do- 
laskom braće Reda sv. Pavla prvog pustinjaka 
(pavlini) u Križevce, gradi se pavlinski samostan 
i crkva sv. Ane. Za dolazak pavlina u Križevce 
najzaslužniji je Ivan Zakmardi Dijankovečki. 
Budući da je bio utjecajan u vodećim krugovima 
zemlje, a i sam je bio protonotar hrvatskoga 
kraljevstva, želio je učiniti nešto pozitivno i 
korisno za svoj grad. Tako poziva pavline u 
Križevce, osiguravši im sve potrebno za rad, sa 
zahtjevom da organiziraju školstvo u gradu i pro- 
maknu ga u prosvjetno središte pokrajine. Do- 
kidanjem pavlinskog reda, samostan je preuređen 
za potrebe župnog stana i Magistrata. Crkva sv. 
Ane proglašena je 1789. župnom crkvom? 


U novije vrijeme ukazala se potreba raste- 
retiti, zbog veličine, Župu sv. Ane te je zagrebački 
nadbiskup Josip kard. Bozanić osnovao novu 
župu: Župu Blažene Djevice Marije i sv. Marka 
Križevčanina sa župnom crkvom Majke Božje 
Koruške. Potpisnika ovog teksta je uzoriti g. 
kardinal Bozanić pozvao na razgovor u srpnju 
2003. i stavio mu na srce organiziranje nove župe 
s naglaskom na revitaliziranje pobožnosti prema 
sv. Marku Križevčaninu. Stoga je uz prvi titular 
Blažene Djevice Marije Žalosne (15. rujna), novu 
župu stavio pod nebesku zaštitu sv. Marka Kri- 
ževčanina kojeg župa ima slaviti na dan kada je 
kanoniziran u Košicama u Slovačkoj (2. srpnja). 
Prema dogovoru, liturgijski se život trebao orga- 
nizirati ulaskom u novu crkvenu godinu, dakle, s 
vremenom došašća. 


2.b. Proglašenje i život novoproglašene župe 
Na Novu godinu 2004. godine, u prekrasnom 
božićnom ambijentu i u dupkom ispunjenoj crkvi, 


euharistijsko je slavlje predvodio pomoćni zagre- 
bački biskup Vlado Košić i proglasio najprije 
Župu Majke Božje Koruške i sv. Marka Kri- 
ževčanina kao župu u osnutku. Na sam dan kano- 
nizacije sv. Marka Križevčanina župu je pohodio 
uzoriti gosp. kardinal Josip Bozanić dajući poticaj 
novoj župi u Križevcima. Njegov pohod zapravo 
je osmišljen kao vanjska proslava osnivanja župe 
i stoga je na početku misnog slavlja dekan Križe- 
vačkog dekanata preč. Vjekoslav Novosel, župnik 
u Miholcu, ponovno pročitao dekret o osnivanju 
župe. 


Život nove župe započeo je u cijelosti. Na- 
kon božićnih dana i blagoslova kuća, prionulo se 
uređivanju interijera župne crkve. Crkva nije bila 
pripremljena da bi odmah postala središte okup- 
ljanja nove župne zajednice jer se liturgija obav- 
ljala svega u nekoliko navrata godišnje, uglavnom 
uz Marijanske blagdane. Potrebno je bilo orga- 
nizirati neophodne stvari za crkvu i liturgiju i 
smatram se obaveznim ovdje napomenuti da su 
mi kao upravitelju Župe veliku pomoć pružili 
sami župljani svojim prilozima, a i svojim ru- 
kama. 


U duhovnom smislu u župi se organizira 
redoviti liturgijski život. Svakog drugog dana 
mjeseca svećenik gost propovijeda i predvodi sv. 
misu u čast sv. Marka Križevčanina. Razlog zašto 
baš drugog dana u mjesecu leži u činjenici da je 
upravo na taj dan blagopokojni papa Ivan Pavao 
I. proglasio Marka Križevčanina svetim. Prvu 
misu u ožujku 2004. održao je pater Bonaventura 
Duda, naš poznati teolog i bibličar, koji je za tu 
prigodu sastavio molitvu sv. Marku u čast, a 
ususret jubileju: 100. obljetnici njegove beati- 
fikacije i 10- godišnjici kanonizacije. Božji je 
narod moli svakog dana na misi prije završnog 
blagoslova. Od samih početaka Župa izdaje časo- 
pis “Sv. Križ - list križevačkih župa“ koji uskoro 
ulazi u svoju četvrtu godinu izlaženja. Župa se 
nije zatvorila u okvire grada Križevaca, nego je 
otvorena i lijepo prima drage nam goste. Čini mi 
posebnu radost što su našu Župu, između mnogih 
drugih, posjetili Zagrebački solisti i izveli jedin- 
stveno djelo J. Haydna Sedam posljednjih Kri- 


3 Palošika, Vladimir, Proštenjarska crkva Majke Božje Koruške, Križevci 2004., str. 6-7 

"REGINA MARTYRUM, 1730, 
Gradski muzej, Križevci. 


stovih riječi na križu, kao i Pučki pjevači iz 
Starigrada na Hvaru (Faroski kantaduri) otpje- 
vavši starohvarskim napjevom dobro znani kon- 
cert “Za križem". 


2.c. Aktivnosti vezane uz uređenje crkve 
Majke Božje Koruške 


Novije vanjsko uređenje crkve započelo je 
još u vremenu dok nova župa nije bila proglašena. 
Pod ingerencijom Župe sv. Ane, uz novčanu 
pomoć Ministarstva kulture i Grada Križevaca, 
postavljene su nove bakrene kape na zvoniku i 
kupoli i postavljen novi krov na crkvi. Tijekom 
2006. g., po odobrenju Konzervatorskog odjela u 
Zagrebu, crkva je izvana potpuno građevinski, 
limarski i restauratorski obnovljena. Prof.dr.sc. 
Branka Aničić iz Zavoda za ukrasno bilje i krajo- 
braznu arhitekturu izradila je hortikulturalni pro- 
jekt okoliša crkve. Sam je projekt još potrebno 
realizirati, dočim se ipak u kratkom vremenu 
uspio popločiti novi plato ispred crkve antico 
rustikalnim betonskim kockama. 


U pripremi je sanacijski projekt dotrajalog i 
oronulog poklonca sv. Ivana Nepomuka, dok je 
prema Državnom uredu za upravljanje državnom 
imovinom predan zahtjev za zamjenom onog 
zemljišta koje je “u ime naroda“ oduzeto crkvi 
kako bi prostrano, ali zapušteno zemljište sjeverno 
od crkve, ušlo u imovinu Župe i namijenilo se za 
izgradnju svetišta sv. Marka Križevčanina. Ta 
čestica je već prethodno ušla u Generalni urba- 
nistički plan Grada Križevaca kao prostor za 
svetište uz koji bi se_ izgradio pastoralni centar. 
To su razmišljanja i ideje o kojima će se još 
raspravljati i nastojati donijeti najbolje konačno 
rješenje. 

Tako se uz crkvu Majke Božje Koruške 
isprepliću prošlost i sadašnjost, bogata povijest 
nadopunjuje se novim sadržajima i okolnostima. 
I sasvim sam siguran da će nam naša zaštitnica 
Nebeska Majka pomoći u plemenitim nastoja- 
njima i neće dozvoliti da krenemo u krivom 
smjeru. Riječima zagovora N. Bengera poklanjam 
upravo Njoj, Kraljici mučenika, ove zadnje retke. 


ZAVJETNA MOLITVA 


preporuke zaštiti i naklonosti Marijinoj, 
koju valja češće ponavljati 


Presveta Majko Božja, preslavna Kraljice 
neba 1 zemlje, Marijo! Ja, premda nedostojan i 
griješan, Tebe danas za Majku svoju preljubeću i 
Zaštitnicu nada sve vjernu izabirem i ištem, i sebe 
Ti za sina i štićenika zavjetujem; i vječnomu se 
služenju Tebi 1 svetoj ljubavi prema Tebi sav 
posvećujem. 


Udostoj se, molim Te usrdno, za takva me 
primiti, da Te se tako mognem odvažiti kao svoju 
Majku zazivati. Jer, premda sam toga nedostojan, 
mila neka Ti ipak bude oporučna volja Tvoga 
Raspetog Sina a moga Spasitelja; on me na žrtve- 
niku Križa umirući, preporučio Tebi za sina, onim 
preslatkim riječima: Evo Ti sina. A _Ti si tako, 
stojeći žalosna pod Križem, postala mojom Maj- 
kom. Neka, dakle, ne priječi moja nedostojnost da 
Te smijem s ljubavlju zazivati kao svoju Majku 1 
da pun ufanja pohrlim u zaklon Tvoje majčinske 
zaštite. 

Od sada odlučujem i čvrsto namjeravam 
sinovski Te ljubiti, pobožno štovati i svim srcem 
častiti. Ti pak pokaži da si Mati, i daj da ja 
ustrajem biti Tvoj vjerni sin. Zapali me ognjem 
prave ljubavi prema Tebi. Daj da uživam Tvoju 
majčinsku blagost. Ravnaj mnome u svim mojim 
djelima. Budi mi na pomoć u svim mojim po- 
trebama. Zaštiti me u svim pogiblima duše i tijela, 
poglavito mi u mojim smrtnim mukama pritekni 


u pomoć svojim svetim bolima. Slušaj i usliši me 
sada dok Te molim za onda, o blaga, o zdušna, o 
slatka Majko Marijo! Amen.“ 


N.B. Čuda koja se spominju u tekstu, a koja 
su se dogodila pod okriljem kipa Gospe Žalosne, 
preuzeta su iz knjige Nikole Bengera Kraljica 
mučenika. 


4 Umjetnička topografija Hrvatske, Križevci grad i okolica, Institut za povijest umjetnosti Sveučilišta u Zagrebu, Zagreb 1993., str. 183 

